ประกาศคณะกรรมการคุ้มครองข้อมูลเครดิต เรื่อง หลักเกณฑ์ วิธีการ และเงื่อนไขสำหรับสมาชิกบริษัทข้อมูลเครดิต ในการแจ้งการส่งข้อมูลเพิ่มเติมให้แก่บริษัทข้อมูลเครดิตให้ลูกค้าทราบ

ประกาศคณะกรรมการคุ้มครองข้อมูลเครดิต
ประกาศคณะกรรมการคุ้มครองข้อมูลเครดิต
เรื่อง
หลักเกณฑ์ วิธีการ และเงื่อนไขสำหรับสมาชิกบริษัทข้อมูลเครดิต
ในการแจ้งการส่งข้อมูลเพิ่มเติมให้แก่บริษัทข้อมูลเครดิตให้ลูกค้าทราบ[๑]
 

คณะกรรมการคุ้มครองข้อมูลเครดิตอาศัยอำนาจตามความในมาตรา
๑๘ แห่งพระราชบัญญัติการประกอบธุรกิจข้อมูลเครดิต พ.ศ. ๒๕๔๕ กำหนดหลักเกณฑ์
วิธีการ และเงื่อนไข
สำหรับสมาชิกบริษัทข้อมูลเครดิตในการแจ้งการส่งข้อมูลเพิ่มเติมให้แก่บริษัทข้อมูลเครดิตให้ลูกค้าของตนทราบ
ดังนี้

ข้อ ๑
ข้อมูลเพิ่มเติมในส่วนของประวัติการชำระสินเชื่อ
และประวัติการชำระราคาสินค้าหรือบริการโดยบัตรเครดิตของลูกค้ารายใดที่สมาชิกได้ส่งให้แก่บริษัทข้อมูลเครดิตแล้วนั้น
สมาชิกจะต้องแจ้งให้ลูกค้ารายนั้นทราบ ทั้งนี้
ข้อมูลที่ส่งให้แก่บริษัทข้อมูลเครดิตในปีบัญชีใด
ให้สมาชิกแจ้งให้ลูกค้าทราบภายในปีบัญชีนั้น หรือไม่เกินกว่าสามสิบวันนับแต่วันสิ้นปีบัญชีนั้น
โดยอาจแจ้งทุกครั้งที่มีการส่งข้อมูลหรือรวบรวมแจ้งคราวเดียวกัน

ข้อ ๒
สำหรับข้อมูลเพิ่มเติมอื่น ๆ
ที่สมาชิกส่งให้แก่บริษัทข้อมูลเครดิต เช่น ข้อมูลการเพิ่มหรือลดวงเงินสินเชื่อ
หรือข้อมูลการเปลี่ยนแปลงข้อเท็จจริงที่บ่งชี้ถึงตัวลูกค้า หรือคุณสมบัติของลูกค้า
เป็นต้น
สมาชิกจะต้องแจ้งเป็นหนังสือให้ลูกค้าทราบภายในสามสิบวันนับแต่วันที่สมาชิก
ได้ส่งข้อมูลให้แก่บริษัทข้อมูลเครดิต

ข้อ ๓
การแจ้งให้ลูกค้าทราบตามข้อ ๑ และข้อ
๒ ให้สมาชิกแจ้งโดยทางไปรษณีย์ หรือโดยวิธีการอื่นใดตามที่ได้ตกลงไว้กับลูกค้า ทั้งนี้
ให้สมาชิกจัดทำทะเบียนบันทึกการแจ้งให้ลูกค้าทราบดังกล่าวและจัดเก็บทะเบียนไว้ ณ
ที่ทำการของสมาชิกเพื่อเป็นหลักฐานการแจ้ง

ประกาศนี้ให้ใช้บังคับตั้งแต่วันที่ในประกาศนี้เป็นต้นไป


ประกาศ
ณ วันที่ ๑๙ มีนาคม พ.ศ. ๒๕๔๖
ปรีดิยาธร
เทวกุล
ประธานคณะกรรมการคุ้มครองข้อมูลเครดิต



วฤษาย์/ผู้จัดทำ
๒
พฤศจิกายน ๒๕๕๒

[๑]
ราชกิจจานุเบกษา เล่ม ๑๒๕/ตอนพิเศษ ๑๗ ง/หน้า ๑๗/๒๔ มกราคม ๒๕๕๑